b'\n_START_ARTICLE_\nTroilit\n_START_SECTION_\nStruktura\n_START_PARAGRAPH_\nTroilit ima heksagonalno kristalno trukturo. Njegova osnovna celica je pribli\xc5\xbeno kombinacija dveh pokon\xc4\x8dno zlo\xc5\xbeenih celic pirotita (tip NiAs), pri \xc4\x8demer je zgornja celica diagonalno zamaknjena. Troilit zato v\xc4\x8dasih imenujejo tudi pirotit-2C.\n_START_SECTION_\nOdkritje\n_START_PARAGRAPH_\nLeta 1766 so v Albaretu, Modena, Italija, opazili padec meteorita. Njegove vzorce je zbral in preu\xc4\x8dil Domenico Troili in opisal njegove vklju\xc4\x8dke \xc5\xbeelezovega sulfida. Sulfid so dolgo imeli za pirit, dokler ni leta 1862 vzorcev analiziral nem\xc5\xa1ki mineralog Gustav Rose in ugotovil, da je FeS. Mineral je kot priznanje za delo Domenica Troilija imenoval troilit.\n_START_SECTION_\nNahajali\xc5\xa1\xc4\x8da\n_START_PARAGRAPH_\nTroilit so odkrili v ve\xc4\x8d meteoritih. Spremljajo\xc4\x8di minerali so daubrelit, kromit, sfalerit, grafit in razli\xc4\x8dni fosfatni in silikatni minerali. V rudniku Alta, Kalifornija, so ga odkrili v serpentinitu, v Zahodni Avstraliji v slojastih magmatskih intruzijah, v intruziji Ilimaussaq v ju\xc5\xbeni Grenlandiji in v Nordfjellmarku na Norve\xc5\xa1kem. Avstralsko nahajali\xc5\xa1\xc4\x8de je povezano z depoziti bakrove in nikelj-\xc5\xbeelezove rude, kjer ga spremljajo pirotit, makinavit, kubanit, valerit, halkopirit in pirit._NEWLINE_V Zemljini skorji je izjemno redek mineral. Ve\xc4\x8dina minerala na Zemlji je meteoritskega izvora. \xc5\xbdelezov meteorit Mundrabilla vsebuje kar 25-30 volumskih\xc2\xa0% troilita. Naslavnej\xc5\xa1i troilit vsebujo\xc4\x8di meteorit je Canyon Diablo, ki slu\xc5\xbei kot standard za relativne koncentracije \xc5\xbeveplovih izotopov. Za standard je bil izbran zato, ker je zaradi aktivnosti \xc5\xbeveplovih bakterij razmerje med izotopi na Zemlji zelo razli\xc4\x8dno. Razmerje ru\xc5\xa1ijo zlasti sulfate reducirajo\xc4\x8de bakterije, ki lahko \xc2\xb3\xc2\xb2SO2\xe2\x88\x92_NEWLINE__NEWLINE_4 reducirajo 1,07 krat hitreje kot \xc2\xb3\xe2\x81\xb4SO2\xe2\x88\x92_NEWLINE__NEWLINE_4, zaradi \xc4\x8desar se lahko razmerje \xc2\xb3\xe2\x81\xb4S/\xc2\xb3\xc2\xb2S pove\xc4\x8da do 10\xc2\xa0%._NEWLINE_Troilit je najpogostej\xc5\xa1i sulfidni mineral na Lunini povr\xc5\xa1ini. Tvori pribli\xc5\xbeno 1\xc2\xa0% Lunine skorje in je prisoten v vseh kamninah in meteoritih, ki izvirajo z Lune. Bazalti, ki so jih na Zemljo prinesle vesoljske odprave Apollo 11, 12, 15 in 16, vsebujejo pribli\xc5\xbeno 1\xc2\xa0% troilita._NEWLINE_Prisoten je tudi v meteoritih Marsovega porekla. Tudi v njih ga je pribli\xc5\xbeno 1\xc2\xa0%._NEWLINE_Opazovanja z vesoljskih plovil Voyager leta 1979 in Galileo leta 1996 ka\xc5\xbeejo, da bi troilit lahko bil prisoten tudi na Jupitrovih lunah Ganimed in Kalisto.  Eksperimentalni podatki za obe luni so zaenkrat zelo omejeni, teoreti\xc4\x8dno modeliranje pa ka\xc5\xbee, da je v njunih jedrih lahko do pribli\xc5\xbeno 22,5\xc2\xa0% troilita.'